ꞌKoa̱á ꞌsín kjomà‑ni nga jè Juan,
tsatíndá xi̱ta̱ ya̱ i̱ꞌnde a̱ꞌta xìn ñánda̱ nga nangi kixì,
ko̱ kiìchja̱yaá‑la̱ nga kitsò‑la̱:
―Ti̱kájno‑no jé‑no;
kì ti̱ tsja jé fatsji‑no ko̱ ta̱ti̱ndá ijo‑no,
mé‑ni nga ma sa̱kò‑no kjoa̱nìhijchaꞌta a̱ꞌta ꞌtse̱ jé ra tjín‑no.
Kjín xi̱ta̱ ijchò ꞌnchré‑la̱ Juan ra ya̱ inchrabà‑ni nangi Judea ko̱ ya̱ na̱xi̱ndá Jerusalén ra isíkájno‑ni jé‑la̱;
a̱kjòn jè Juan tsatíndá ya̱ ndáje̱ Jordán.
Jñà nikje ra tsakjaya Juan,
tsja̱‑la̱ cho̱ camelloó isinda‑ni;
ko̱ jngo xìncho̱ ra chrja̱ba̱ cho̱ tsikíkjá ndáyá‑la̱;
ko̱ jñà tsajmì ra iskine Juan,
tsjén‑la̱ cho̱ sera̱ ijñá‑ní ko̱ likò.
ꞌKoa̱á ꞌsín kiìchja̱ya nga kitsò:
―Ìjngo nchrabátji̱ngi‑na ra isa̱ tse ngaꞌñó tjín‑la̱ mì ꞌkoa̱‑ni koni ra ꞌa̱n,
skanda mí kì tjíꞌnde‑na nga ya̱ kóti̱jnangia ndsa̱ko̱ nga skíjnda̱ꞌñó‑la̱ jè xo̱xín‑la̱ xa̱jté‑la̱.
Nga̱ ta nandá batíndá‑na xi̱ta̱ ra ꞌa̱n,
tanga jè ra ꞌsa̱ nchrabá,
ko̱ó Inìma̱ Tsje‑la̱ Nainá ko̱tíndá‑no.
Jè ni̱chjin ꞌkia̱,
Jesús ꞌji‑nì ya̱ Nazaret nangi ra chja̱‑ni Galilea nga sa̱tíndá;
a̱kjòn jè Juan tsatíndá ya̱ ndáje̱ Jordán.
Jesús,
ꞌkia̱ nga itjokàjin‑ni nandá,
kijtse‑ní nga itjáꞌxa̱jin ya̱ ján ngajmi ko̱ jè Inìma̱ Tsje‑la̱ Nainá inchrabàjen‑nè koni jngo tjo̱ni̱ña̱.
A̱kjòn inaꞌyá jngo‑la̱ ꞌén ra ngajmi inchrabà‑ni ra kitsò:
―Ji̱í‑ní ra iꞌndí‑na̱ xin‑la,
ra ꞌñó tsjake̱,
ko̱ ꞌñó tsja tjín‑la̱ takoàa̱n ra a̱ꞌta tsa̱ji.